[{"text_idx": "#000000", "text": "Dwy ge\u0302m i fynd yn nhymor Uwch Gynghrair Cymru a dim ond dau bwynt sy\u2019n gwahanu Cei Connah a\u2019r Seintiau Newydd yn y ras am y bencampwriaeth. Os aiff canlyniadau o blaid y Nomadiaid ddydd Sadwrn yna fe all criw Andy Morrison gael eu coroni yn bencampwyr am yr ail dymor yn olynol."}, {"text_idx": "#000002", "text": "Roedd Y Barri wedi mynd ar y blaen yn haeddiannol cyn i\u2019r dyfarnwr bwyntio at y smotyn wedi i Jamie Bird ennill y be\u0302l yn y cwrt i\u2019r Barri."}, {"text_idx": "#000003", "text": "Sgoriodd Callum Morris o\u2019r smotyn, a munud yn ddiweddarach fe rwydodd Craig Curran yr ail i Gei Connah i gadw\u2019r Nomadiaid ar frig y tabl."}, {"text_idx": "#000004", "text": "Wedi wyth ge\u0302m heb ennill roedd yna ddathlu ar yr Oval hefyd wrth i Gaernarfon guro\u2019r Bala yn gyfforddus o dair go\u0302l i ddim yng nghanol wythnos."}, {"text_idx": "#000005", "text": "Dyw\u2019r Cofis ond wedi ennill un o\u2019u 10 ge\u0302m flaenorol yn erbyn Cei Connah, gyda\u2019r Nomadiaid yn fuddugol yn y bum ge\u0302m ddiwethaf rhwng y timau."}, {"text_idx": "#000007", "text": "Mae\u2019r Bala wedi sicrhau\u2019r trydydd safle gan selio eu lle\u2019n Ewrop, ond ar o\u0302l colli 3-0 yng Nghaernarfon nos Fawrth bydd Colin Caton yn awyddus bod ei di\u0302m yn gorffen y tymor yn gryf er mwyn paratoi at y gemau Ewropeaidd."}, {"text_idx": "#000008", "text": "Mae\u2019n edrych yn bur debygol y bydd Pen-y-bont yn gorffen yn 4ydd ac yn herio\u2019r Drenewydd yn rownd gynderfynol y gemau ail gyfle."}, {"text_idx": "#000009", "text": "Dyw\u2019r ystadegau benben ddim yn edrych yn rhy ffafriol i Ben-y-bont gan mae\u2019r Bala sydd wedi ennill pob un o\u2019r pum ge\u0302m gynghrair flaenorol rhwng y timau gan sgorio 22 o goliau (cyfartaledd o 4.4 go\u0302l y ge\u0302m)."}, {"text_idx": "#000012", "text": "Bydd Y Barri\u2019n hynod siomedig o\u2019r modd y collon nhw eu ge\u0302m yn erbyn Cei Connah nos Fawrth, ond bydd y Seintiau Newydd hyd yn oed yn fwy rhwystredig gyda\u2019r canlyniad."}, {"text_idx": "#000013", "text": "Enillodd y Seintiau o dair i ddim ym Mhen-y-bont a bydd Anthony Limbrick yn ceisio sicrhau bod ei di\u0302m yn parhau i wneud popeth y gallen nhw i gadw\u2019r pwysau ar y ceffylau blaen."}, {"text_idx": "#000014", "text": "Mae\u2019r Barri wedi bod ar rediad gwael ers yr hollt ac ond wedi ennill un pwynt o\u2019u saith ge\u0302m ddiwethaf, a dyw\u2019r Seintiau heb golli dim un o\u2019u pum ge\u0302m ddiwethaf yn erbyn y Dreigiau (ennill 4, cyfartal 1)."}, {"text_idx": "#000017", "text": "Daeth rhediad rhagorol Y Drenewydd i ben yng nghanol wythnos wrth iddyn nhw golli am y tro cyntaf ers yr hollt, ac hynny gartref yn erbyn Met Caerdydd."}, {"text_idx": "#000018", "text": "Er hynny, dyw ti\u0302m Chris Hughes ond angen dau bwynt o\u2019u dwy ge\u0302m sy\u2019n weddill i sicrhau eu lle yn y gemau ail gyfle."}, {"text_idx": "#000019", "text": "Dyw\u2019r Drenewydd heb golli dim un o\u2019u pum ge\u0302m ddiwethaf oddi cartref yn Hwlffordd ers 2009 (ennill 4, cyfartal 1)."}, {"text_idx": "#000022", "text": "Mae\u2019r myfyrwyr yn mwynhau cyfnod llwyddiannus ac ar rediad cryf o saith ge\u0302m heb golli, a dyw\u2019r gemau ail gyfle ddim allan o\u2019u gafael eto."}, {"text_idx": "#000023", "text": "Tydi pethau ddim yn mynd gystal i hogiau\u2019r Graig sydd wedi ildio o leiaf pum go\u0302l ym mhob un o\u2019u pedair ge\u0302m ddiwethaf."}, {"text_idx": "#000024", "text": "Mae\u2019r Derwyddon wedi colli saith ge\u0302m yn olynol, ac felly\u2019n sicr o orffen ar waelod y tabl."}, {"text_idx": "#000026", "text": "Mae\u2019r Fflint ddau bwynt uwchben Aberystwyth, ac er na fydd neb yn syrthio o\u2019r uwch gynghrair yr haf yma, bydd y ddau glwb yn benderfynol o beidio gorffen yn y ddau safle isaf er mwyn teimlo eu bod wedi haeddu eu lle\u2019n y brif adran y tymor nesaf."}, {"text_idx": "#000027", "text": "Mae\u2019r Fflint wedi ennill eu dwy ge\u0302m ddiwethaf yn erbyn Aberystwyth heb ildio go\u0302l, ac ar o\u0302l rhwydo chwech yn erbyn y Derwyddon nos Fawrth bydd criw Neil Gibson yn llawn hyder cyn y ge\u0302m hon."}, {"text_idx": "#000029", "text": "Bydd uchafbwyntiau\u2019r gemau i\u2019w gweld ar Sgorio nos Lun am 17:30."}]